DStv bied nou opsie om net te stroom | Netwerk24
Deur Petrus Malherbe 02 Desember 2020 12:53
DStv maak dit nou moontlik vir kykers om op sy diens in te teken en die inhoud net te stroom na 'n selfoon of ander slimtoestel. Foto: Unsplash
Die prys van DStv se pakkette net vir stroming kos egter dieselfde as sy pakkette vir satelliettelevisie.
DStv (voorheen bekend as DStv Now) bied toegang tot al DStv se regstreekse kanale en ander inhoud op enige slimtoestel.
Die DStv-app kan ook gebruik word om inhoud op 'n slimtelevisie te wys.
Kortom funksioneer die app net soos 'n dekodeerder, maar alles werk net oor die internet in stede van met 'n satellietverbinding.
DStv, wat deur MultiChoice besit en bedryf word, het aanvanklik in Augustus vanjaar sy planne aangekondig om sy produk ook as 'n afsonderlike stromingsdiens beskikbaar te stel.
Hy het toe melding gemaak van 'n eie stromingstoestel, die DStv Streama, wat kliënte sal kan aanskaf om sy inhoud mee te kyk. Dié toestel is nog nie amptelik bekend gestel nie.
In stede daarvan sal kykers nou enige Android-, iOS- of ander slimtoestel kan gebruik om DStv te stroom sonder 'n dekodeerder of satellietskottel.
Die prys van DStv se premium pakket kos R819 per maand vir sowel die opsie om dit slegs te stroom of die opsie om 'n satellietskottel te installeer.
Dieselfde geld Comapct Plus (R529 per maand) en ander goedkoper pakkette.
Intekenare van hierdie pakkette met skottels kry in ieder geval ook toegang tot DStv se app waarop hulle ook dieselfde inhoud kan stroom.
'n DStv-intekening met die opsie om net te stroom is dus eintlik net ideaal vir 'n kyker wat nie toegang het tot 'n satellietskottel nie of in 'n gebied met slegte satellietopvangs woon.